GiliGold/VAD_KnessetCorpus huggingface dataset:
טלב אלסאנע: לא פעם היינו עדים לתופעה שרשויות מקומיות נקלעות לגירעון ומערכת החינוך הופכת להיות זו שמשלמת את מחיר הגירעון ואז מטילים עיקולים על משכורות מורים דבר שגורם לשביתה בבתי-הספר והתלמידים נפגעים.
טלב אלסאנע: אין לנו שום אינטרס ושום עניין הילדים שלנו יהיו שבויים בגין ניהול תקין או לא תקין, כאשר יש לפעמים מצוקה מסיבה זו או אחרת שגורמת לגירעונות.
טלב אלסאנע: רשויות מקומיות רבות סובלות מגירעון תקציבי.
טלב אלסאנע: בעקבות החוק יש שריון או משהו שהוא מעין חסינות לתקציב השוטף למערכת החינוך.
טלב אלסאנע: הבנתי ואני חושב שזו תכלית החוק, שכל מה שנוגע למערכת החינוך, לא רק משכורות אלא גם בנייה והוצאות פיתוח, יהיו מיועדות למטרת החינוך ואי-אפשר לעקל אותן למטרות אחרות או זרות שקשורות בניהול הרשות המקומית.
טלב אלסאנע: במועצה המקומית מג'דל כרום החלו בבנייה של שני בתי-ספר אבל לא מעבירים את התקציבים.
טלב אלסאנע: אני רוצה לומר שהמטרה שלנו להגיע לפתרון שיפתור את הבעיה כך שיוכלו להמשיך בבניית בתי-הספר כדי שב1- בספטמבר ימצאו הילדים כיתה, שולחן, כיסא ויתחילו ללמוד בצורה סדירה.
מוחמד כנעאן: כל זה קורה עד שהגענו לשלב של כספי הבינוי.
מוחמד כנעאן: גם הנושא הזה אמור להיות מוסדר כי הרי התקצוב קיים, אבל מאחר שהמועצה, כמו מועצות רבות אחרות, נקלעה לקשיים – ואני לא אתייחס במפורט על הבעיה הנקודתית והייחודית של מג'דל כרום כאשר כל הזמן קיבלה פרס יעילות עד שנת 1996 עד שהגיע נושא העתקת כביש בגינו אילצו את המועצה לשלם פיצויי קרקע – ואנחנו בעיקולים של 12 מיליון שקלים באוצר וזה אומר פיצויים, עיקולים, הלנות שכר וכל מה שמסביב.
מוחמד כנעאן: אנחנו היום בשלבים מתקדמים של בניית שני בתי-ספר כאשר אחד מבתי-הספר בשלב של ריצוף והשני בשלב השלד, אבל הקבלנים נטשו את השטח כי אין לנו מאין לשלם להם.
מוחמד כנעאן: אנחנו בפתח שנת הלימודים שתיפתח בעוד חודשיים כך שלפחות 600 תלמידים יהיו ללא קורת גג.
מוחמד כנעאן: מלכתחילה אותו חוק אמור להגן על התלמיד לפני המורה, אבל היום אם המורה מקבל את השכר, וכך גם הגננת, ואין קורת גג לתלמיד, חבל על הזמן.
מוחמד כנעאן: אנחנו מבקשים לאפשר שאותו חוק יכלול גם את כספי הבינוי של משרד החינוך, של מפעל הפיס, כאשר כל מה שאמור מושקע במערכת הזו יהיה חסין בפני כל גורם אחר, בפני כל מעקל אחר מלבד אם זה גוף שנוגע לחינוך.
מוחמד כנעאן: כך נבטיח את המבנה, את התלמיד ואת הראש השקט של המורה.
ניסן רז: הנושא הזה עלה והיו בקשות להעביר את כספי הבינוי - ולא רק במג'דל כרום אלא בכמה רשויות נוספות – לחשבון המיוחד.
ניסן רז: היה דיון עם ראשי מרכז השלטון המקומי ובמרכז השלטון המקומי היו כאלה שהתנגדו להעביר את הכספים של הבינוי לחשבון המיוחד ויש גם כמה בודדים שמבקשים זאת.
ניסן רז: הדיון עליו אני מדבר התקיים לפני כחודש והשרה אמרה להם בצורה ברורה שבשלב זה היא לא מתכוונת לשנות כי אנחנו רוצים לראות איך העסק הזה עובד.
ניסן רז: צריך לזכור שהשלטון המקומי מתנגד, האוצר מתנגד, אז אתה יכול להגיד לי שבחקיקה אפשר הכל ואני יודע שאפשר הרבה דברים בחקיקה.
ניסן רז: אני רוצה להתייחס מעט מעבר לכך.
ניסן רז: ראשית, אני היום נוכחתי – וכל יום לומדים, הרי במשרד החינוך לומדים וכל יום זה שיעור חדש בחיים – והסתבר לי שהרשויות מגישות חשבוניות והן לא פרעו את החשבוניות האלה, אבל הן מגישות אותן למשרד החינוך כאילו העניין הזה בסדר ושולם.
ניסן רז: הרשות המקומית מציגה לנו חשבונית של הקבלנים והיא מציגה חשבונית כאילו היא כבר שילמה את הכסף ולא היא.
ניסן רז: הם מציגים חשבוניות, הם לא שילמו את הכספים, הקבלן מחכה לכסף והם מחכים לקבל את הכסף מאתנו, וכשהכסף לא מגיע קורה שהקבלן, זה שהמציא חשבונית, לא קיבל את כספו והכסף מעוקל.
ניסן רז: אלה בכלל עבירות שקורות ברשויות המקומיות, ואני לא מדבר עליך במקרה הזה.
ניסן רז: זה כואב וזה גרוע ונתתי היום הנחיה לשניאור שרשות שלא תודיע ולא תצהיר שהיא שילמה את הכסף, לא תקבל כסף.
ניסן רז: צריך להבין את הדבר הזה.
ניסן רז: אנחנו מעבירים מקדמות ואני חושב שאנחנו בין המשרדים היחידים שמעבירים בזמן את המקדמות, נותנים להם לבנות בזמן, ומבקשים להם לעמוד בסדר מסוים.
ניסן רז: מי שלא עומד בסדר ונכנס לגירעון, אני לא חושב שהחשבון הזה הוא פתרון לזה.
ניסן רז: מי שלא בסדר, צריכים לפעול נגדו ולא ללכת ולהכניס לחוקים את כל הכספים כשיש כמה בודדים במערכת שהם לא בסדר, ואני לא מדבר על המקרה שנדון בישיבה היום.
ניסן רז: אני לא יודע מה הסיבות לגירעון שלך.
ניסן רז: יש לרשויות חובות אחרים ואם ראש רשות מעיז להיכנס לגירעון, שיטפלו בראש הרשות.
ניסן רז: למה צריך לטפל בכל החשבונות האחרים?
ניסן רז: זה לא הגיוני, זה לא נכון ואסור לעשות את זה כי מה שקורה הוא שרשות נשארת חייבת לביטוח לאומי, למס הכנסה, לכל מיני מקומות ואי-אפשר לעקל את הכסף.
טלב אלסאנע: מתוך שיחה שהייתה לנו במסגרת שאילתה לשרה לפני כעשרה ימים, אנחנו התרשמנו שלא היה דיון ממצה בסוגייה הזו.
טלב אלסאנע: לכן אי אפשר לתת את התשובות האלה שקיבלנו עכשיו.
טלב אלסאנע: בסופו של דבר אנחנו רוצים פתרון.
זבולון אורלב: אני רוצה להזכיר לך שלפני חקיקת חוק יעוד כספי חינוך ברשויות המקומיות קיימנו הרבה ישיבות והוועדה התחננה לרשות המבצעת אנא קיימו ביניכם דיונים, אין לנו עניין בחוק הזה, כל מה שאנחנו רוצים הוא שהתלמידים ילמדו.
זבולון אורלב: עד שחזרה אלינו מנכ"לית משרד החינוך הקודמת ואמרה שהיא מתנצלת, היא מרימה ידיים, היא לא מצליחה אפילו לכנס ועדת מנכ"לים לעניין הזה כי כל אחד בורח מאחריות ואין פתרון ולכן שר החינוך הקודם יוסי שריד תמך בסופו של דבר בחוק הזה ואני משבח אותו על זה.
זבולון אורלב: הכנסת נתנה בידי המשרד כלי לטפל כדי להבטיח את ביצוע החוק.
זבולון אורלב: בא המשרד ואומר שהוא משיקולים שלו – האוצר מתנגד, מרכז שלטון מקומי מתנגד – לא רוצה להשתמש בכלי הזה.
זבולון אורלב: זה בסדר גמור ואני לא מחייב אתכם להשתמש בכלי, אבל אנחנו שואלים אתכם שאלה לגיטימית ואתם חייבים לתת לנו תשובה כי השר הממונה על ביצוע חוק חינוך חובה הוא לא שר הפנים אלא שר החינוך.
זבולון אורלב: אנחנו רוצים להיות בטוחים שהתלמידים לומדים במבנים בטוחים ולא במבנים טרומיים ובצריפי אסבסט.
זבולון אורלב: אנחנו לא נאפשר שהם ילמדו במבנים טרומיים ובצריפי אסבסט כי הם לומדים במבנים מסוכנים.
זבולון אורלב: הכסף קיים וכל העניין הוא פרוצדורה.
זבולון אורלב: אם יש לכם פרוצדורה בלי החוק, זה בסדר גמור, אנחנו לא מכריחים אתכם.
זבולון אורלב: אם אתם יכולים לקחת את משרד הפנים, את הרשות המקומית, את היועץ המשפטי לממשלה, את משרד הביטחון, את משרד החוץ, לא יודע, קחו את מי שאתם רוצים אבל תגידו לנו שמצאתם דרך ואני מתחייב שאפילו לא נשאל מה הדרך.
זבולון אורלב: אנחנו רוצים רק שבית-הספר הזה שמשרד החינוך קבע שצריך לבנות אותו, שהוא ייבנה.
זבולון אורלב: איפה אורי שוסטרמן?
יחזקאל לביא: הבעיה שאתם העליתם כאן לדעתי מחייבת, אם רוצים למצוא פתרון נקודתי, את עמדת היועץ המשפטי לממשלה.
יחזקאל לביא: ישנן שיטות, ואני לא אומר שאין, והשיטות הועברו בעבר וחבר הכנסת טלב אלסאנע וגם חבר הכנסת עסאם מח'ול מכירים מקומות אחרים שם עשינו את הפעילויות האלה.
יחזקאל לביא: העניין הוא שצריך פה הסכמה של גבוה מעל גבוה כדי לבצע את התהליך הזה.
ניסן רז: דן, אולי אתה יכול לומר כמה כסף כבר העברנו על חשבון בתי הספר האלה?
דן גת: לגבי תקציב 2000 באמצעות מפעל הפיס, 1,405,000 שקלים טרם הועברו בגלל אותה בעיה שצריך למצוא לה פתרון.
דן גת: בשנת 1995 הועברו 1,740,000 שקלים.
גדי אייזנרייך: אחר-כך יש את משרד הרווחה, יש את משרד העבודה ומשרדים אחרים והכל בחקיקה, וכל הכספים האלה צריכים לעבור בחקיקה.
גדי אייזנרייך: יעבור כל משרד ויאמר שהוא רוצה מחר לעשות חוק ובו ייאמר איך יועברו הכספים.
גדי אייזנרייך: אני מציג את העובדות ואחר-כך אני אתייחס לפתרונות.
גדי אייזנרייך: עד אז לטעמי ולדעתי לא ניתן לעשות שום דבר.
ניסן רז: מפעל הפיס חייב כאן כסף.
ניסן רז: מפעל הפיס הוא לא מדינה אלא זה גוף שלדעתי הוא יותר גמיש מאשר משרד החינוך.
מירב ישראלי: כל הזמן מדברים כאן על הכנסת כספים לחשבון, אבל זה לא יעזור אם יכניסו כספים לחשבון מכיוון שיש הוראות אחרות לפי סעיף 3(א) וסעיף 9.
מירב ישראלי: סעיף 3(א) אוסר על הרשות המקומית להוציא כספים מהחשבון לצרכים שאינם מופיעים בתוספת וסעיף 9 אפילו קובע שמי שעושה זאת, זאת עבירה פלילית.
מירב ישראלי: החוק למעשה סוגר בהוראות אחרות שלו וקובע את התחולה שלו רק על שלושת המטרות שציינתי קודם.
מירב ישראלי: לכן כל מטרה נוספת שאנחנו רוצים שיהיה אפשר להוציא כספים מהחשבון לגביה, חייבת להיכנס לתוספת ואין דרך אחרת.
מירב ישראלי: לכן החוק הזה כרגע לא נותן פתרון לשאלה שאנחנו דנים בה עכשיו.
חוסניה ג'בארה: אני לא יודעת מה חוקי ומה לא חוקי, אבל אני זוכרת שביחד גיבשנו הצעת חוק שהייתה מקובלת על כמה חברי כנסת בראשותך אדוני היושב-ראש לפיה יועברו התקציבים למחלקת החינוך ומחלקת החינוך תטפל בכל הנושאים האלה.
חוסניה ג'בארה: נכון שזה לא כלל בנייה, אבל אמרת שאנחנו נתקן גם את זה כך שיכלול בנייה.
חוסניה ג'בארה: זה דבר שאני מאוד מברכת עליו.
חוסניה ג'בארה: במיוחד אני מברכת על כך כאשר מדובר על המגזר הערבי כי הרבה כספים נכנסים לרשויות המקומיות במגזר הערבי ולא הולכים למטרת חינוך.
חוסניה ג'בארה: יכול להיות שעשרים אחוז מהכסף הזה שנכנס הולך למטרות חינוך, אבל השאר הולך לתשתיות ודברים כאלו וזאת בגלל שאין תקציבים ממשרדי הממשלה לנושאים אחרים בתחומים אחרים.
חוסניה ג'בארה: לכן אנחנו מברכים על כך שראש מועצת מג'דל כרום תומך בהצעת החוק הזו וזו לא אשמתו שהוא היחיד שמסכים להצעת החוק הזו כאשר לכן אנחנו מענישים אותו ומענישים את הילדים בבתי הספר שם כאשר בגלל חוסר הכסף נוציא אותם לרחובות וזאת מאחר שאנחנו לא מוצאים איזשהו הסדר לפיו נעביר את הכסף לקבלן או לבניין.
חוסניה ג'בארה: אני לא יודעת מה אומר החוק על העברת כספים ממפעל הפיס ואני לא יודעת מה אומר משרד החינוך, אבל אדוני היושב-ראש, אני חושבת שאנחנו לא צריכים לחכות ולהקים ועדות שונות שידונו בנושא, כי אם אתה רוצה לקבור נושא, תקים ועדות שידונו בו.
חוסניה ג'בארה: אנחנו לא צריכים לכנס עוד ועדה ועוד ועדה ועוד ועדה וזה יהיה על-חשבון הילדים שיסתובבו ברחובות.
חוסניה ג'בארה: אני מכירה אותך אדוני היושב-ראש ויודעת שאתה חזק ויכול לעשות את התיקון הזה, ואנחנו תומכים בעמדה שלך כמו שתמכנו בעמדה שלך בהצעת החוק.
עסאם מח'ול: אני חושב שיש בעיה בסיסית של חוסר תקציבי פיתוח ולכן משתמשים בכספים ומנסים לשרוד תוך כל מיני תמרונים.
עסאם מח'ול: נכון שזה לא טוב ולא בריא, אבל בתנאים הקיימים אי-אפשר לנהל ישוב בלי זה וכך נוצרים חובות ועיקולים מהסוג עליהם מדובר כאן.
עסאם מח'ול: אני מציע שנלך בצורה יותר פרקטית וקונקרטית בעניין מג'דל כרום ונראה איך משלימים את בניית בית-הספר הזה.
עסאם מח'ול: אני מציע למשרד הפנים לקחת במלוא הרצינות את ההערה שכאן יש חוק שמחייב את התלמידים ללמוד ואמור להעניש אותם אם הם לא לומדים וחוק זה מנוגד למה שעושה משרד הפנים.
זבולון אורלב: אתה אומר שהשלטון המקומי אומר שבגלל שזה שניים-שלושה לא בסדר, הם בונים בסדר.
זבולון אורלב: אגב, זו המציאות הנכונה.
זבולון אורלב: אני לפחות לא נתקלתי בשנים האחרונות במקרה כמו מאג'ד כרום וזה באמת מקרה יוצא דופן.
זבולון אורלב: החוק גם צריך לתת פתרון לחריגים.
זבולון אורלב: אתה בא ואומר שהוראה גורפת בחוק, הנה גם עסאם מח'ול אמר ואני בהחלט מקבל את הדברים, לא צריכים, אבל החוק בכל זאת צריך לתת פתרון לאותם מקרים בעייתיים שתהיה מסגרת שלא נשב פה חסרי אונים.
זבולון אורלב: בעינינו החוק משקף נורמה מאוד בסיסית בחברה תרבותית של לימוד ילדים שהם ודאי לא חטאו ולא צריכים לשלם את מחיר מחדלי המבוגרים.
זבולון אורלב: לכן אנחנו כן רוצים להציע שהשרה תבקש להוסיף בתוספת עוד קריטריון האומר בינוי מוסדות חינוך כדי להבטיח קיום חוק לימוד חובה או כדי להבטיח את בטיחות התלמידים במבני חינוך.
זבולון אורלב: באותם מקרים שהשרה מתרשמת שנחוץ להפעיל את זה, שתפעיל.
זבולון אורלב: המצב היום, כמו שאמרנו, הוא שגם אם בטעות החשב יעביר את תקציב הבינוי לחשבון המוגן, אסור לראש המועצה להשתמש בתקציב הזה לצורך בינוי כי הוא יכול להשתמש בתקציב המוגן רק למטרות שאותם מנו בתוספת ובתוספת אין בינוי, כך שאסור לו להשתמש למרות שזה מוגן.
זבולון אורלב: לא יעקלו את זה, אבל הוא לא יכול להשתמש.
זבולון אורלב: צריך גם היתר, שאם מכניסים את זה לתוספת, שהוא יוכל גם להוציא את זה.
זבולון אורלב: פה זה לא גורף מצד אחד ומצד שני הוא נקודתי.
זבולון אורלב: לדעתי הוא גם לא יקומם את השלטון המקומי וגם את משרד הפנים שאומר אל תעשה לי פה גורף.
זבולון אורלב: זה ייתן כלי בידי השרה.
זבולון אורלב: אנחנו מבקשים על הדבר הזה תשובה בעוד שבוע עד עשרה ימים.
זבולון אורלב: אני גם באופן אישי אשתדל לדבר עם השרה בנושא.
זבולון אורלב: תאמרו לה שזה הפתרון המשפטי שלנו.
זבולון אורלב: זה לא גורף עולמי אלא זה מאפשר לה נקודתית לפתור.
זבולון אורלב: במקומות בהם מזרימים והכל כרגיל, אין סכנה לאי-קיום לימוד חובה.
זבולון אורלב: אתה מעביר לעיריית תל-אביב, שם אין שום סכנה.
זבולון אורלב: אבל במקום כמו מג'דל כרום, יש סכנה.
זבולון אורלב: אם לא ייבנו, יש סכנה לאי-ביצוע חוק לימוד חובה, אז לאותו מקום תעביר.
זבולון אורלב: אם מחר צריך להחליף באופן דחוף מבנה כי יש סכנה בטיחותית והרשות במקרה מעוקלת, מה תעשה אז?
זבולון אורלב: אתה צריך לשמור על חייהם של התלמידים.
זבולון אורלב: זה פותח את אותו פתח שאנחנו רוצים וזה נקודתי ולא נקודתי כי לא יכולנו לעשות חוק מג'דל כרום.
זבולון אורלב: כיוון פתרון שני הוא הצעתו של יחזקאל לביא נציג משרד הפנים, לפנות ליועץ המשפטי לממשלה ולבקש ממנו לגבש פתרון.
זבולון אורלב: השאלה מי פונה, האם אתם פונים, האם משרד החינוך פונה, האם אנחנו פונים.
זבולון אורלב: לדעתי שרת החינוך צריכה לפנות.
זבולון אורלב: תבינו, באחריות אין חלוקה והיא על שרת החינוך.
זבולון אורלב: באה ועדת החינוך בטענה לשרת החינוך ואומרת שיש סכנה שהיא לא תבצע את החוק, ולכן אנחנו עומדים על המשמר.
זבולון אורלב: האחריות לביצוע החוק היא אחריות מוחלטת על השרה.
זבולון אורלב: למה אתם מתחמקים מלפנות ליועץ המשפטי?
זבולון אורלב: אני אומר שתפנו ליועץ המשפטי לממשלה למצוא פתרון נקודתי למג'דל כרום בהסתמך על פתרונות במקרים דומים שהיו בעבר.
זבולון אורלב: אנחנו הרי רוצים לעשות דברים רק באישור היועץ המשפטי לממשלה, בוודאי הכנסת לא מחפשת דרכים פסולות.
זבולון אורלב: הדבר השלישי הוא פנייה למפעל הפיס.
זבולון אורלב: נשתמש בעצה של חשב משרד החינוך שיש לו הרבה מאוד ניסיון, לפנות למפעל הפיס ולבקש גם ממנו למצוא פתרון נקודתי להעביר את התקציב לצורך הבינוי, בהסתמך גם על מקרים דומים שהיו בעבר.
זבולון אורלב: אלה שלושת הפתרונות.
זבולון אורלב: בעוד עשרה ימים אנחנו נקיים ישיבת מעקב ואז נחליט מה אנחנו עושים.
זבולון אורלב: שנת הלימודים צריכה להיפתח והנושא צריך להיפתר.
מוחמד כנעאן: הייתי יכול לא לבקש להקפיא את החינוך והייתי מעביר את זה לבנק האוצר ומבטל את העיקולים, אבל את זה לא עשיתי כי רציתי שהתלמידים ייכנסו ב1- בספטמבר לבית-הספר.
מוחמד כנעאן: מי מנע ממני לבקש ממך להעביר את הכסף?
מוחמד כנעאן: אני פניתי וביקשתי לעכב.
מוחמד כנעאן: הייתי יכול להסיר את העיקולים בכספי החינוך אבל את זה אני לא אעשה כי אמרתי שקודם כל התלמידים ואלה לא סיסמאות ואנחנו לא בתקופת בחירות.
מוחמד כנעאן: אני שומע כאן על הכפלת עיקולים, אבל זה לא נכון.
מוחמד כנעאן: באותם עיקולים יש גם כספי בינוי ויש כספי הלנה שקשורים לעובדים.
מוחמד כנעאן: אתה לא מדבר על מועצה שקורסת והתמונה היא לא כזו.
מוחמד כנעאן: אנחנו גם עכשיו עובדים על הסרת העיקולים והסדרים חדשים.
מוחמד כנעאן: היה הבודק וביקשתי לקיים את הישיבה כבר אתמול והיום אני הולך לסגן השר כדי שהיום תקיימו את הישיבה ותבדקו את הערות הבודקים שלכם ותראו מה הם אומרים.
מוחמד כנעאן: אני יודע איך מתנהלים העניינים אבל לא יכול להיות שאני אסבול בגלל כולם, בגלל שאני רוצה להבטיח גם לתלמידים וגם למורים ומישהו בא ורוצה להתחשבן עם ראש הרשות.
מוחמד כנעאן: הכל פתוח, הניירת פתוחה, יש חוק ואפשר לבדוק את זה, אבל לא להפריח סתם סיסמאות.
מוחמד כנעאן: כולם מוזמנים לבדוק את זה מ-א' ועד ת'.
מוחמד כנעאן: תאמין לי שהייתי יכול לפתור את הבעיה של משרד הפנים אם הייתי מנצל את כספי החינוך לביטול עיקולים.
עאטף כנעאן: הכספים שהועברו ממשרד החינוך למועצה המקומית למוסדות בינוי נוצלו נכון.
עאטף כנעאן: המבנים הושלמו ואפילו אוכלסו על-ידי תלמידים.
עאטף כנעאן: יש לנו שתי הקצבות חדשות כאשר אנחנו את הבנייה התחלנו ולא קיבלנו אגורה אחת שחוקה ממשרד החינוך למרות שקיימת הקצבה ולמרות שיש הוראות תשלום ממשרד החינוך להעביר את הכסף ואנחנו, המועצה המקומית מג'דל כרום, ביקשנו שיעכבו את התשלום עד שנמצא פתרון כי אנחנו לא רוצים שהכסף ילך לעיקולים וייבלע אלא רוצים שיבוא לכתובת הנכונה.
עאטף כנעאן: במשרד החינוך מעוכב היום סכום קרוב לשני מיליון שקלים ובמפעל הפיס 1,405,000 שקלים.
זבולון אורלב: ועדת החינוך והתרבות קובעת כי על משרדי הממשלה ובראשם משרד החינוך למצוא ולגבש את הפתרון המינהלי והמשפטי כדי להבטיח את השלמת מבני החינוך במג'דל כרום ובכך להבטיח קיום לימוד חוק חינוך חובה בראשית שנת הלימודים תשס"ב.
זבולון אורלב: הוועדה ממליצה בפני שרת החינוך להשתמש בסמכותה על-פי חוק הרשויות המקומיות, תיקון, יעוד כספי הקצבות למטרות חינוך, ולבקש את אישור הוועדה לכלול בתוספת פסקה המאפשרת לכלול במסגרת החוק כספים הקשורים בבינוי מוסדות חינוך כדי להבטיח קיום חוק לימוד חובה או כדי להבטיח את בטיחות התלמידים במבני חינוך.
זבולון אורלב: אם השרה תגיש לאישור הוועדה, אנחנו נאשר את זה בו ביום.
זבולון אורלב: נעשה אפילו משאל טלפוני בין החברים ואני בטוח שיהיה על זה קונצנזוס מלא.
זבולון אורלב: הוועדה מבקשת משרת החינוך לפנות בדחיפות ליועץ המשפטי לממשלה כדי לגבש פתרון מינהלי ומשפטי נקודתי לבעיית מג'דל כרום כפי שגובשו על-סמך תקדימים שנהגו בהם בעבר.
זבולון אורלב: כמו כן מבקשת הוועדה משרת החינוך לפנות בדחיפות למפעל הפיס ולבקשו לגבש פתרון מינהלי ומשפטי על-סמך תקדימים בעבר כדי להבטיח את ביצוע ההקצבה והעברת הכספים הדרושים להשלמת מבני החינוך במג'דל כרום.
זבולון אורלב: הוועדה מבקשת את תשובת השרה תוך שבוע ימים ולא יאוחר מעשרה ימים הואיל והמבנים צריכים להיות מושלמים לקראת פתיחת שנת הלימודים תשס"ב, ה1- בספטמבר 2001.
זבולון אורלב: הוועדה תקיים ישיבת מעקב ביום שלישי, י"ב בתמוז, 3 ביולי בשעה 15:00.
זבולון אורלב: אלה החלטות הוועדה.
זבולון אורלב: אני שוב אומר לניסן רז, לדן גת, לאילת מלקמן כהן וליעל פרבר, אנשי משרד החינוך, שאני חושב שהפתרון המשפטי שאנחנו כאן מציעים הוא הפתרון הנכון והוא יחסוך צרות בעוד הרבה מקומות אחרים.
זבולון אורלב: אנחנו נמצאים בהתחלת היערכות לפתיחת שנת הלימודים התשס"ב ומשתדלים לעזור בפתרון בעיות.
זבולון אורלב: קיבלנו השבוע פניות לאור השביתה שהתרחשה וביקשתי לקיים דיון כדי לראות מה הבעיה והאם אנחנו יכולים לסייע בפתרונה ולהעמיד את שירותינו הטובים.
זבולון אורלב: אני באמת שמח שיש פה שולחן עגול של כל הנוגעים בדבר.
זבולון אורלב: מראש אני אומר שאם בסוף הישיבה הבעיה נפתרה – הצלחנו, אם הבעיה לא נפתרה – לא הצלחנו.
שלמה ריסקין: רבותיי, אם אנחנו רציניים בחינוך, מוכרחים להשקיע בחינוך.
שלמה ריסקין: יש שם באזור בעצם שתי אוכלוסיות כאשר אוכלוסייה אחת היא יותר חדשה ויותר מבוססת ואוכלוסייה שנייה היא אוכלוסייה פחות מבוססת.
שלמה ריסקין: במקום קיים אינטל ולכן יש הזדמנות יקרה מפז להעלות את התלמידים ולתת להם גם מקצוע וחינוך מעולה, אבל מוכרחים ששתי האוכלוסיות תישענה בתוך בתי-הספר ובתי-הספר האלו לא יהיו בתי-ספר רק עבור האוכלוסייה הירודה.
שלמה ריסקין: לכן אנחנו מבקשים 300 שעות נוספות כדי שתהיינה מגמות וכדי שתהיה הפרדה בין המינים וזה לא עניין של השקפת עולם שלי אלא עניין של השקפת עולמם של ההורים באוכלוסייה מאוד חשובה כדי להעלות את רמת בית-הספר.
שלמה ריסקין: עד השנה הזאת יש הרבה בעיות ביטחוניות שאנחנו לא יכולים לממן את הטיפול בהן למרות שהשקענו הון עתק במשך השנתיים האלה ולו היינו יכולים להמשיך להשקיע, בוודאי היינו ממשיכים להשקיע משום שראינו הבראה מאוד ניכרת לעין וכל ההורים הסכימו לכך.
שלמה ריסקין: עכשיו היה מחסור מבחינת משרד החינוך כשלפני שלוש שנים נאמר לנו שנקבל ממנו שעות, אבל עכשיו הגענו לסוף ומשרד החינוך אמר שייתן לנו את מחצית השעות שאנחנו צריכים.
שלמה ריסקין: אין כאן עניין של משא ומתן כאשר עוסקים בחינוך, כי או שאפשר לעשות את המלאכה או שבלתי אפשרי לעשות את המלאכה.
עמוס מגידש: 300 שעות עליהן דיבר הרב ריסקין לא יכסו את הגירעונות בחינוך ואני אומר שצריך יותר מ300- שעות.
עמוס מגידש: אנחנו מדברים על 600 או על 300 אבל מבחינה כספית אם אתה מסתכל על שני אזורים – אזור אבן שמואל ומרכז שפירא - עם שתי חטיבות ביניים, עם תיכון, עם אולפנה לבנות, שני בתי-ספר יסודיים, האמן לי שאם אתה מחלק את 600 השעות למוסדות החינוך, זה לא בשמים.
עמוס מגידש: השאלה אנחנו רוצים לתת חינוך טוב לילדינו או שאנחנו אומרים שהילד יבוא לבית-הספר ולא יקבל תגבור שעות ואחר-כך נראה את התוצאות.
עמוס מגידש: אם הם לא יהיו בבתי-הספר, יהיו אחר-כך בין כותלי בתי-הסוהר ואת זה אנחנו לא רוצים.
עמוס מגידש: אני לא מבקש כאן דברים מיוחדים.
עמוס מגידש: אני אומר שתקום ועדה ותבדוק.
עמוס מגידש: כל שעה שניתן להוריד, נוריד, אבל כל שעה שצריך להוסיף, צריך להוסיף אותה.
עמוס מגידש: אנחנו מדברים על חינוך וצריך להבין את זה.
עמוס מגידש: המועצה החזיקה את המוסדות האלה במשך 45 שנים.
עמוס מגידש: בזמנו משרד הפנים סייע לנו והוא תמיד כיסה גירעונות בחינוך ובכל מיני תחומים, אבל היום משרד הפנים לא נותן שום דבר והכל נופל על כתפי המועצה.
עמוס מגידש: לפני שנה חתמתי על תוכנית הבראה אישית כאשר בכל אגורה שאני חורג מתקציב המועצה, אני באופן אישי שנתבע בגינה.
עמוס מגידש: לכן באנו לכאן כי אני יודע שהמצב הוא קריטי.
עמוס מגידש: גם ההורים הגיעו לכאן כדי לבקש ולהתחנן כי אנחנו צריכים יותר מ300- שעות.
עמוס מגידש: אור תורה, מה שנתנה לפני שנתיים, השנה היא לא תיתן.
עמוס מגידש: בסך הכל מתוך שני מיליון בשנה שעברה, בשנה הבאה היא תיתן מאה אלף שקלים.
עמוס מגידש: האם במאה אלף שקלים אני יכול לקיים מוסדות חינוך?
עמוס מגידש: האם בעוד חמישים שעות שנתן דוד טוקר אני יכול לקיים חינוך?
עמוס מגידש: אני לא יכול.
עמוס מגידש: לכן באנו לכאן ואני בטוח שאתה מכיר את המועצה האזורית לא פחות מכל אלה שיושבים כאן ואתה מכיר אותה מצוין.
עמוס מגידש: אני חושב שצריך לתת לנו לפחות שלוש שנים ואני מאמין שבעוד שלוש שנים המצב ישתנה.
עמוס מגידש: המועצה תתרחב כאשר התווספו אלינו כ1,500- נפשות.
עמוס מגידש: אני אומר שבעוד שלוש שנים לא נצטרך את משרד החינוך כי יהיו מספיק תלמידים ואז נוכל לקיים את המערכת.
עמוס מגידש: אני מכיר מועצות ועיריות שכנות שקיבלו כספים.
עמוס מגידש: אני גם קולט ילדים מבאר טוביה.
זבולון אורלב: אני מוכן לתרום את החדר שלי כדי שאיציק כהן, דוד טוקר, הרב שלמה ריסקין ועמוס מגידש תשבו, תדברו ותבואו אלינו עם בשורה.
עמוס מגידש: אני רוצה לומר לך שחלק מאנשי משרד החינוך – והם לא יושבים כאן - ממש מתעללים במועצה האזורית שפיר.
עמוס מגידש: יש לנו אישור לבינוי מזה שלוש שנים ואנחנו נדחים משנה לשנה, משנת 1999.
עמוס מגידש: אני אומר שחסרים לי כארבעה מיליוני שקלים.
עמוס מגידש: המועצה מוכנה לתת את חלקה ואני מבקש שהמשרד ייתן גם הוא כדי שנוכל להפעיל את מוסדות החינוך כפי שצריך להפעילם.
יצחק כהן: זאת הזדמנות להביע תודה והערכה רבה מאוד על כל מה שנעשה לרב ריסקין ולחברים אחרים שיושבים כאן.
יצחק כהן: אותם נושאים שקשורים בפיתוח.
יצחק כהן: גם דוד וגם אני טרם בואנו עשינו בדיקה נוספת עם מינהל הפיתוח.
יצחק כהן: ישנם שלושה מיליוני שקלים שאמורים להגיע לכאן והם מתוקצבים בתקציב הנוכחי.
יצחק כהן: הסיבה האחת והיחידה שהתקציב הזה לא מועבר לכאן זה בגין בעיות שקשורות בוועדת הכספים בנושאים אחרים.
זבולון אורלב: כלומר, אנחנו כן יכולים לרשום לפנינו הודעה מוסמכת שלכם שבשנת התקציב הנוכחית יינתנו שלושה מיליוני השקלים הראשונים מתוך העשרה מיליון שקלים הנוספים.
יצחק כהן: אני רוצה לומר שאנחנו נתנו ונמשיך לתת למועצה האזורית שפיר יותר ממה שאנחנו נותנים לאחרים.
יצחק כהן: אני חוזר לדברים שנאמרו.
יצחק כהן: יש התחלה של תוכנית הבראה.
יצחק כהן: במשך שלוש שנים נתנו תקציבים נוספים אבל אנחנו לא יכולים לטפל בגירעונות של המועצה.
יצחק כהן: המשרד איננו רשאי על-פי חוק לכסות גירעונות ואין דבר כזה.
יצחק כהן: אנחנו לא יודעים מה זה כיסוי גירעונות.
יצחק כהן: אנחנו מנסים לסייע והגירעונות האלה נובעים בין היתר מחוסר התייעלות מספקת בתוך בתי הספר.
יצחק כהן: אנחנו קיבלנו את מערכות השיעורים וראינו כמה שעות מגיעות לתלמיד, כמה שעות מגיעות למורים, כמה שעות הן דקורה, כמה שעות הן שעות ניהול בתפקידים בתוך בית-הספר ואני רוצה לומר בצורה הברורה ביותר שאי-אפשר בשום פנים ואופן להמשיך בכך אלא צריך לעשות סדר.
יצחק כהן: איך עושים סדר.
יצחק כהן: סיכמנו בינינו, אחרי שחזרנו וביקשנו מהרב ריסקין שיסכים להישאר בתוך המערכת הזאת, שנקבע שנצמצם בצורה ניכרת – ואני לא רוצה לזרוק כאן מספרים – במספר שעות הניהול בתוך בית-הספר לטובת שעות לתלמיד.
יצחק כהן: הפיצולים שהם הכרחיים כדי לשמש מסגרת אחת ממילא נוגסים נתח תקציבי כל כך גדול בתוך בתי הספר האלה, ואז השאלה היא האם לסגור מוסדות, למזג בתי-ספר או לא למזג בתי-ספר, האם לקבוע איזושהי תוכנית הבראה שתיקח בחשבון גם איזשהו שינוי בהרכבי כיתות כאלה ואחרים.
יצחק כהן: סיכמנו בינינו שבאוקטובר תקום ועדה בהשתתפות כמובן הרשת והיא תגיש את המלצותיה עד סוף דצמבר כך שנתארגן משנת הלימודים תשס"ג ואילך וזה יחייב את כולם ובלי זה לא יהיה תקצוב נוסף.
יצחק כהן: אנחנו אומרים שאנחנו יוצאים מתוך הנחה שבתוכנית ההבראה בטווח של איקס שנים, שלוש-ארבע שנים, ננסה לעשות שם סדר על בסיס ההמלצות שיוגשו עד סוף דצמבר.
יצחק כהן: זה סוג אחד של פתרון ואז אנחנו נמצאים במצוקה הגדולה של שנת הלימודים תשס"ב.
יצחק כהן: לפתרון הבעיה של שנת הלימודים תשס"ב, למרות שלפי ההתחייבויות של המשרד היינו אמורים לתת לשנת תשס"ב אפס שעות, החלטנו בהתחלה על מאה שעות וזאת אחרי בדיקה גם של מערכת השיעורים וגם אחרי שבדקנו עם מינהל החינוך ההתיישבותי – ויושבים כאן מפקחים שמכירים את בתי הספר – נפגשנו עם מנהלי בתי הספר, נפגשנו עם ההורים בבתי הספר, נפגשנו עם המועצה ואכן אי-אפשר בשום פנים ואופן להשאיר את המצב כמות שהוא.
יצחק כהן: השאלה היא למה 300 שעות ולא 200 ולא 400 ולא 500.
יצחק כהן: אני לא יודע איך בדיוק נגזר המספר הזה.
יצחק כהן: אחרי שאמרנו שאנחנו לא נותנים בכלל, אמרנו שניתן מאה שעות נוספות, ואחר-כך אמרנו 150 וקיבלנו לזה אישור.
יצחק כהן: במצב הנוכחי אי-אפשר להגדיל את זה וגם לא צריך.
יצחק כהן: אם אפשר, היינו נותנים גם 600, אבל אני אומר שמה שצריך לעשות זה כדי לסגור את הפער בהתייעלות פנימית בתוך בתי הספר וזה ניתן וביקשנו מהמפקח לשבת מול כל בית-ספר ובית-ספר.
דוד טוקר: לנו יש את כל הרשימה ואחרי שבדקנו ראינו שיש המון חיבור של שעות לתפקידים וזה דבר שעולה כסף רב והוא גם לא כדאי לבעלות.
דוד טוקר: לא כדאי לבעלות להחזיק מורים ובעלי תפקידים בשעות כי זו התחייבות פרופסיונאלית והבעלות לא תצא מזה.
דוד טוקר: על אחת כמה וכמה המשרד.
דוד טוקר: לכן המשרד בעצם קובע עם הבעלויות ואומר להן שיפסיקו עם זה.
דוד טוקר: לכן אומר כאן איציק את מה שהוא אומר.
דוד טוקר: אנחנו התחייבנו שהתלמידים כמו שהם קיבלו השנה, יקבלו גם בשנה הבאה וזאת לפי הסידור שישנו השנה.
דוד טוקר: על זה התחייבנו, אבל בשעות תפקיד יהיה חסכון.
זבולון אורלב: אני אומר לכם שב21- ביוני, היום הארוך ביותר בשנה, אין את כל חופש הפעולה וזה לא פשוט.
זבולון אורלב: אני אומר שבמסגרת המותר והאפשר, מה שניתן לצמצם בנושא שהוא לא שעות לתלמידים.
זבולון אורלב: יש לנו ביד את הצעת משרד החינוך שמבחינתי חלה על כל מוסדות החינוך - בית-ספר יסודי, חטיבת ביניים, תיכון - שהשעות שהיו לתלמידים, יהיו בהמשך כאשר התוספת היא לפחות 150 שעות.
זבולון אורלב: לגבי השעות של מנהלי תפקידים, ייבחן הנושא.
זבולון אורלב: מה שאפשר ומותר על פי ההסכמים – יישאר ויינתנו השעות שאפשר ומותר לתת.
זבולון אורלב: מה שאי-אפשר, גם אם מורה קיבל שלא כדין וכיום על פי ההסכמים, אי-אפשר לתת, וכאן לא תהיה ברירה וזה לא תלוי באף אחד מאתנו.
זבולון אורלב: אתה בא ואומר גורם שלישי.
זבולון אורלב: אתה אומר שיתכן שאתם צריכים תוספת שעות לעניין הקידום החינוכי.